b"\n_START_ARTICLE_\nChennai\n_START_SECTION_\nTopon\xc3\xadmia\n_START_PARAGRAPH_\nEl nom Madras fou un abreujament de Madraspatam o Madraspattinam, un poble de pescadors al nord de Fort Saint George, que al seu torn podria derivar del portugu\xc3\xa8s Madre de Deus o de Madeiros o Madera (del nom d'una fam\xc3\xadlia portuguesa). Els portuguesos van construir el 1575 una esgl\xc3\xa9sia dedicada a la Mare de D\xc3\xa9u a Chennai, anomenada per ells com S\xc3\xa3o Thome de Meliapur, per\xc3\xb2 \xc3\xa9s possible que fos un nom anterior als europeus. Chennai \xc3\xa9s un abreujament de Chennappapattinam, el nom de la ciutat que va cr\xc3\xa9ixer entorn de Fort Saint George. Madraspattinam i Chennapattinam es van unir al segle XVII i els anglesos van anomenar a la poblaci\xc3\xb3 unida com Madraspattinam o m\xc3\xa9s aviat Madras. El nom no fou canviat oficialment a Chennai fins al 1996.\n_START_SECTION_\nGovern i administraci\xc3\xb3\n_START_PARAGRAPH_\nLa ciutat sota els brit\xc3\xa0nics tenia un triple govern: el govern provincial, el govern municipal i el govern del districte; aquest darrer estava sota el col\xc2\xb7lector (antigament anomenat el Client de la Terra nom que va canviar el 1870 a col\xc2\xb7lector) i tenia atribucions fiscals, de duanes, mar\xc3\xadtimes, protecci\xc3\xb3 d'emigrants i superintend\xc3\xa8ncia de segells i documents. La just\xc3\xadcia s'administrava separadament a la resta de la presid\xc3\xa8ncia sota uns jutges especials. _NEWLINE_A la corporaci\xc3\xb3 municipal corresponia l'administraci\xc3\xb3 interna dirigida per un president nomenat pel governador, ajudat per un enginyer, un oficial sanitari, i un oficial recaptador tots nomenats pel governador. El primer govern municipal fou establert el 1687 a iniciativa del governador de la companyia Josiah Child, quan es va establir la primera corporaci\xc3\xb3 amb dotze regidors i 60 ciutadans (i un secretari); el jurament es va produir el 29 de setembre de 1688. El govern municipal no fou aprovat pel parlament fins al 1792._NEWLINE_La policia es va establir inicialment sota un Pedda Naik (gran mosso) amb autoritat fora del fort. El nombre va augmentar fins a 150 mossos. Fou reorganitzada completament el 1858 i posada sota autoritat de William Robinson (despr\xc3\xa9s Sir) el primer inspector general; el 1904 la formaven un comissari, un subcomissari, dos ajudants de comissari, 16 inspectors i 1321 subordinats dels quals 4 a cavall i 44 pol\xc3\xadcies mar\xc3\xadtims; hi havia 22 estacions de policia._NEWLINE_Modernament Chennai est\xc3\xa0 governada per la Corporaci\xc3\xb3 Municipal de Chennai, la m\xc3\xa9s antiga de l'\xc3\x8dndia i de la Commonwealth fora d'Anglaterra, i la formen 155 consellers representant a 155 seccions (wards). Els consellers elegeixen a l'alcalde (major) entre ells. L'\xc3\xa0rea d'autoritat de la corporaci\xc3\xb3 \xc3\xa9s de 176\xc2\xa0km\xc2\xb2 per\xc3\xb2 est\xc3\xa0 pendent una extensi\xc3\xb3 a 800\xc2\xa0km\xc2\xb2 que ha d'aprovar el govern de Tamil Nadu que apujaria la poblaci\xc3\xb3 de quatre milions i mig a uns vuit milions. La ciutat t\xc3\xa9 una superf\xc3\xadcie de 176\xc2\xa0km i l'\xc3\xa0rea metropolitana de 1.189\xc2\xa0km\xc2\xb2._NEWLINE_A Chennai hi ha la seu del govern de l'estat, el parlament (al Fort Saint George), la cort suprema (amb jurisdicci\xc3\xb3 sobre Pondicherry) i altres institucions._NEWLINE_L'\xc3\x80rea Metropolitana de Chennai cobreix el districte de Chenai i \xc3\xa0rees dels districtes ve\xc3\xafns de Kanchipuram i Tiruvallur. Els grans suburbis estan governats per consells municipals i els petits per consells de vila (panchayats). La Chennai Metropolitan Development Authority (Autoritat Metropolitana de Desenvolupament de Chennai, coneguda per les sigles CMDA) exerceix jurisdicci\xc3\xb3 sobre la ciutat i les ciutats satel\xc2\xb7lits com Mahabalipuram al sud, Chengalpattu i Maraimalai Nagar al sud-oest, i Kanchipuram, Sriperumpudur, Tiruvallur i Arakkonam] a l'oest._NEWLINE_El departament de policia del Chennai exercix autoritat policial sobre la ciutat dirigida per un comissionat de policia sota autoritat del ministre de l'Interior de l'estat; est\xc3\xa0 format per 36 subdivisions amb 121 estacions. Hi ha una policia de tr\xc3\xa0fic (Chennai City Traffic Police, CCTP) i una policia metropolitana. La policia del Gran Chennai t\xc3\xa9 autoritat sobre els suburbis i \xc3\xa0rees fora del districte sota autoritat de les autoritats policials dels districtes de Kanchipuram i Thiruvallur._NEWLINE_La Corporaci\xc3\xb3 de Chennai facilita els serveis a la ciutat i els suburbis; la recollida d'escombraries la fa en part per mitj\xc3\xa0 d'una empresa privada anomenada Neel Metal Fanalica Environment Management, i en part per serveis propis anomenats Chennai Corporation. Els serveis d'aigua i clavegueres el fa la corporaci\xc3\xb3 a trav\xc3\xa9s de la Chennai Metropolitan Water Supply and Sewage Board, CMWSSB. L'electricitat correspon a una companyia de l'estat, la Tamil Nadu Electricity Board. Hi ha tamb\xc3\xa9 serveis de tel\xc3\xa8fon, televisi\xc3\xb3, comunicacions, Internet, i altres en mans de companyies privades.\n_START_SECTION_\nLlengua i religi\xc3\xb3\n_START_PARAGRAPH_\nLa majoria de la poblaci\xc3\xb3 actual parla el t\xc3\xa0mil, amb grups rellevants de parlants del telugu i del malayalam. Els hinduistes formen el 81,2% de la poblaci\xc3\xb3, els musulmans el 9,3%, els cristians el 7,6% i els jains l'1,05%.\n_START_SECTION_\nPorts, aeroports, ferrocarrils\n_START_PARAGRAPH_\nChennai t\xc3\xa9 un aeroport internacional amb terminal internacional (Anna) i nacional (Kamaraj)._NEWLINE_El port de Chennai \xc3\xa9s artificial i disposa tamb\xc3\xa9 del port d'Ennore._NEWLINE_\xc3\x89s quarter general de la India Southern Railway amb terminal a l'estaci\xc3\xb3 central de Chennai que queda unida a les principals ciutats.\n_START_SECTION_\nTransports\n_START_PARAGRAPH_\nLa Metropolitan Transport Corporation MTC, administra un ampli sistema de comunicaci\xc3\xb3 a la ciutat amb 3257 autobusos i 622 recorreguts i amb 4,35 milions de viatgers al dia.\n_START_SECTION_\nHist\xc3\xb2ria\n_START_PARAGRAPH_\nEl 1523 els portuguesos van establir una factoria anomenada S\xc3\xa3o Thome per sant Tom\xc3\xa0s ap\xc3\xb2stol que segons la tradici\xc3\xb3 havia predicat a l'\xc3\x8dndia vers el 50-70. El 1612 la Companyia Holandesa de les \xc3\x8dndies Orientals es va establir a Pulicat, una mica al nord de S\xc3\xa3o Thome. _NEWLINE_La ciutat fou fundada el 1639-1640; degut a les males relacions amb els oficials del sult\xc3\xa0 de Golconda a la factoria de Masulipatam la seu central brit\xc3\xa0nica al Coromandel, el 22 d'agost de 1639 el nayak de Chingleput o Chengalpat (de Vandavasi), Venkatapathy, feudatari del raja de Chandragiri, continuador de l'imperi de Vijayanagar, va cedir a canvi de diners el territori de Madraspatam (agost de 1639) als brit\xc3\xa0nics dirigits per Francis Day, cap de la factoria d'Armagon (depenent de la de Masulipatam que estava situada m\xc3\xa9s al nord) amb perm\xc3\xads per a construir-hi una fortalesa; ja abans de l'autoritzaci\xc3\xb3 de l'agent de la companyia a la costa de Coromandel, Andrew Cogan, es van iniciar les obres; l'autoritzaci\xc3\xb3 va arribar el mar\xc3\xa7 de 1640, i el nom que se li va donar fou el de Fort Saint George pel patr\xc3\xb3 d'Anglaterra. L'establiment, separat del fort, fou anomenat Chennappapattanam segons sembla en honor de Chenappa, el pare del nayak per\xc3\xb2 els natius van donar aquest nom tamb\xc3\xa9 al poble (Madraspatam). Els portuguesos de S\xc3\xa3o Thome de Meliapur van convidar als anglesos a establir-se a la seva factoria, pero Day va preferir una posici\xc3\xb3 independent. A la tardor del 1640 unes 300 o 400 fam\xc3\xadlies atretes per l'exempci\xc3\xb3 d'impostos per 30 anys, es van establir al costat del fort, la construcci\xc3\xb3 del qual es va acabar en la primera fase poc despr\xc3\xa9s. El 1641 va ser declarada capital de les possessions de la Companyia Brit\xc3\xa0nica de les \xc3\x8dndies Orientals a la costa de Coromandel, i el 1653 fou declarada independent de la presid\xc3\xa8ncia de Bantam; el 1658 Bantam i les factories de Bengala foren posades sota autoritat de Fort Saint George. _NEWLINE_El 1672 els francesos es van apoderar de S\xc3\xa3o Thome de Meliapur i van fortificar Triplicane; en foren expulsats pels holandesos el 1674; el 1687 Aurangzeb va amena\xc3\xa7ar la zona. Fort Saint George va obtenir autoritat sobre Tondiarpet, Purasavakam i Egmore el 1693._NEWLINE_El 1702 el general Daud Khan, al servei d'Aurangzeb va assetjar S\xc3\xa3o Thome de Meliapur; Fort Saint George va obtenir autoritat sobre Veysarpadi, Nangambaukam, Tiruvottiyur i Ennore el 1708. El 1739 foren els marathes els que estaven a la vora del fort. Els anglesos ampliaven i refor\xc3\xa7aven la fortalesa, per\xc3\xb2 la companyia no gastava prou diners i el fort continuava sent una posici\xc3\xb3 d\xc3\xa8bil._NEWLINE_El 1741 va esclatar la guerra amb Fran\xc3\xa7a; el 1742 els brit\xc3\xa0nics van estendre l'autoritat a Vepery, Perambur i Pudupakam. El 1746 els francesos sota el general Bertrand-Fran\xc3\xa7ois Mah\xc3\xa9 de La Bourdonnais, governador de Maurici, van ocupar la fortalesa i factoria; el governador Nicholas Morse i els principals mercaders foren portats a Pondicherry. La capital de Coromandel es va traslladar a Fort Saint David que ho va restar fins al 1749 (quan fou retornat als brit\xc3\xa0nics pel tractat d'Aix-la-Chapelle signat el 18 d'octubre de 1748), i de fet fins al 1752. Els brit\xc3\xa0nics com a seguretat van ocupar l'establiment portugu\xc3\xa8s de S\xc3\xa3o Thome de Meliapur el 21 d'octubre de 1749 per evitar que fos ocupat pels francesos, i tamb\xc3\xa9 alguns altres territoris a l'entorn._NEWLINE_La fortalesa fou refor\xc3\xa7ada, i quan la guerra es va reprendre i els francesos van ocupar Fort Saint David i altres establiments el 1758, el Fort Saint George va poder resistir els atacs de Lally (14 de desembre de 1758 a 16 de febrer de 1759). L'aparici\xc3\xb3 d'una flota anglesa va obligar a Lally a retirar-se. El fort fou restaurat i en part reconstru\xc3\xaft despr\xc3\xa9s de 1763 durant uns quants anys. Les successives adquisicions, especialment les de 1742 i 1749 foren confirmades per firman imperial mogol del 1765. Despr\xc3\xa9s del 1749 \xc3\xbanicament Haidar Ali el 1769 i el 1780 va amena\xc3\xa7ar el fort i l'establiment, per\xc3\xb2 sense arribar a atacar-lo._NEWLINE_Sota els brit\xc3\xa0nics la ciutat va quedar constitu\xc3\xafda per 20 divisions. Els principals barris europeus eren Egmore, Chetpat, Kilpauk, Nangambaukam, Teynampet i Adyar River. La poblaci\xc3\xb3 va augmentar r\xc3\xa0pidament (a finals del segle XIX m\xc3\xa9s del 12% d'increment anual). La poblaci\xc3\xb3 era hind\xc3\xba en gran majoria amb un 11,3% de musulmans, i un 0,8 de cristians. La llengua principal era el t\xc3\xa0mil, per\xc3\xb2 prop d'un 20% de la poblaci\xc3\xb3 parlava telugu._NEWLINE_Durant la I Guerra Mundial fou l'\xc3\xbanica ciutat de l'\xc3\x8dndia atacada per les pot\xc3\xa8ncies centrals, quan un creuar alemany va bombardejar un dip\xc3\xb2sit de gasolina el 22 de setembre de 1914 _NEWLINE_Madras fou capital de la prov\xc3\xadncia i estat de Madras (1947, 1950) reanomenat Tamil Nadu el 1969. Va ser teatre d'una gran agitaci\xc3\xb3 el 1965 durant la revolta popular contra la imposici\xc3\xb3 de l'hindi com a llengua de tota l'\xc3\x8dndia.\n_START_SECTION_\nCiclons\n_START_PARAGRAPH_\nHa estat afectada per diversos ciclons destacant els de 1687 (que va durar cinc dies), el 1721, el 1746, 1782, 1811, 1818, 1820, 1836, 1843, 1846, el de maig de 1872 (greu), i el tsunami del 2004."